《徐记室渭》
清代·严遂成

辕门令严大旗卓，鼓止霜清晓吹角。诸将候竭方逡巡，白衣闯入门无人。

有时狎游辄累日，急使召之深自匿。倡楼昵饮闻欢声，掷尽黄金空手出。

奋髯箕踞谭兵书，受降用间擒王徐。俞家戚家以力取，取之以术钩吞鱼。

率尔作表贡白鹿，皇帝称善再三读。声名一夕遍内台，龙跳鹰跱青天开。

忽锥其囊刺其耳，弃妻杀妻屡求死。生无所益事远游，赋出入塞春徂秋。

突逼军营拔剑舞，蝉蜕归隐山之幽。室中咄咄挟犬坐，月复一月不举火。

长鱼大肉啖已多，便饿十年理亦可。书数千羚斥卖之，藉蒿荐席聊自娱。

月明高吟得意诗，一鹤孤啸群鹤随。明朝棹户昼不起，起视悠然长逝矣。

作者简介：严遂成（1694—?）约清高宗乾隆初（1736年前后）在世，字崧占（一作崧瞻），号海珊，乌程(今浙江湖州)人。雍正二年（1724）进士，官山西临县知县。乾隆元年（1736）举“博学鸿词”，值丁忧归。后补直隶阜城知县。迁云南嵩明州知府，创办凤山书院。后起历雄州知州，因事罢。在官尽职，所至有声。复以知县就补云南，卒官。